
	Audito ataskaita

	dėl všį Birštono pirminės sveikatos priežiūros centro finansinių  ataskaitų rinkinio  ir veiklos ataskaitos už 2013 metus

	


2014 m. kovo 20 d. Nr. 3-9
                                                              Įžanginė dalis

           Birštono savivaldybės kontrolierė Zita Pranckevičienė, vadovaudamasi Vietos savivaldos įstatymu bei vykdydama Birštono savivaldybės tarybos 2013-04-26 d. sprendimą Nr.TS-65 ir tarnybos 2014 metų veiklos planą, atliko VŠĮ Birštono pirminės sveikatos priežiūros centro (toliau – Centras) 2013 metų finansinių ataskaitų rinkinio t. y. finansinės būklės ataskaitos (įstaigos turtas, nuosavas kapitalas, finansavimas ir įsipareigojimai) bei susijusių, 2013 metų veiklos rezultatų ataskaitos (per ataskaitinį laikotarpį suteiktos paslaugos, pajamos, sąnaudos, kompensuotos sąnaudos ir veiklos rezultatas) grynojo turto pokyčių ataskaitos, pinigų srautų ataskaitos, bei priedų prie šių ataskaitų ir aiškinamojo rašto (finansinių ataskaitų straipsnių išsamesnė analizė, informacija ir paaiškinimai susiję su įstaigos veikla) auditą. Auditas apėmė Centro veiklos laikotarpį nuo 2013-01-01 iki 2013-12-31.
            Audito tikslas patikrinti Centro 2013 metų finansinių  ataskaitų rinkinį ir pareikšti nepriklausomą nuomonę ar Centro metinio finansinių  ataskaitų rinkinio duomenys visais reikšmingais atžvilgiais atitinka pripažintus apskaitos principus ir Centro įstatus bei apskaitos politiką ir, kad finansinės ataskaitos tikrai ir teisingai atspindi Centro turtą ir įsipareigojimus bei finansinę būklę ir rezultatus; įvertinti, ar Centro finansinės ataskaitos parengtos pagal Lietuvos respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą, taip pat kitus teisės aktus.
            Už Centro finansinių ataskaitų rinkinio turinį, jo sudarymą ir pateikimą laiku yra atsakinga Centro vadovybė. Kontrolierės pareiga, remiantis atliktu auditu, pareikšti nepriklausomą nuomonę apie šias finansines ataskaitas.

              Ryšium su metinių ataskaitų rinkinio auditu Centro vadovybė patvirtino, kad reikšmingų įvykių, neatspindėtų finansinėse ataskaitose, kurie galėtų turėti įtakos 2013 metų finansiniams rezultatams, nuo finansinių metų pabaigos iki finansinės atskaitomybės sudarymo datos neįvyko.
               Šioje audito ataskaitoje yra pateikti tik tie reikšmingi dalykai, kurie pastebėti audito metu ir aptarti audito metu Centro valdymui ar priežiūrai svarbūs dalykai, o nepriklausoma nuomonė apie finansines ataskaitas pareikšta audito išvadoje.

                                                 Audito subjektas ir objektas
                Audito subjektas – VŠĮ Birštono pirminės sveikatos priežiūros centras.

                Audito objektas – Centro 2013 metų finansinių ataskaitų rinkinio ir veiklos ataskaitos vertinimas.

               Centro adresas – Jaunimo g. 8, Birštonas, įmonės kodas 152834737, telefonas 67019, steigėjas Birštono savivaldybės taryba.

                  Centras savo  veiklą vykdo vadovaudamasis Lietuvos Respublikos Viešųjų įstaigų įstatymu, kitais teisės aktais ir Centro įstatais, kuriuos tvirtina Birštono savivaldybės taryba. Centras yra Lietuvos sveikatos sistemos asmens sveikatos priežiūros įstaiga, teikianti kvalifikuotas ambulatorines asmens sveikatos priežiūros paslaugas miesto ir kaimo gyventojams, taip pat ir pagal pacientų iškvietimus jų namuose. Pagrindinis Centro veiklos tikslas – gerinti gyventojų sveikatą, siekiant mažinti sergamumą ir mirtingumą, teikti kokybiškas medicinines paslaugas. Centras  turi  Birštono, ir Nemajūnų medicinos punktus.
             Centro valdymo organai yra visuotinis susirinkimas ir administracija. Centro veiklą organizuoja ir vykdo administracija. Centrui vadovauja direktorė Daiva Citvarienė, vyr. finansininke dirba Nina Jakučionienė. Vyr. finansininko pareigybės pavadinimas neatitinka Lietuvos Respublikos buhalterinės apskaitos įstatymo nuostatos, kad ūkio subjekto buhalterinę apskaitą tvarko vyriausias buhalteris (buhalteris).
                                                                   Audito apimtis
             Tikrinimas buvo atliktas vadovaujantis tarptautiniais audito standartais bei kitais teisės aktais, reglamentuojančiais audito atlikimą Lietuvos Respublikoje. Audito standartai reikalauja, kad auditas būtų atliktas laikantis profesinės etikos reikalavimų ir, kad gauti pakankamą užtikrinimą, kad finansinių ataskaitų rinkinyje nėra reikšmingų iškraipymų. Patikrinimas buvo atliekamas dokumentinės kontrolės metodu ištisiniu būdu. Audito metu buvo naudotos analitinės ir sintetinės procedūros: tikrinimas, skaičiavimas, stebėjimas, apklausa, patvirtinimas ir kitos procedūros. Tikrinimo procedūros daugiausia buvo nukreiptos į tas sritis metinėse ataskaitose, kuriose buvo pareikalauta daugiausia lėšų ir kurios yra svarbiausios Centro valdymui.
              Audito metu buvo ištirti įrodymai, patvirtinantys finansinių ataskaitų sumas ir jų atskleidimus. Audito metu buvo įvertinti taikyti apskaitos principai bei vadovybės atlikti reikšmingi įvertinimai, taip pat bendras finansinės atskaitomybės pateikimas pagal nustatytą tvarką.
              Auditas buvo planuojamas ir atliekamas taip, kad suteiktų galimybę išanalizuoti Centro veiklą siekiant gauti audito tikslams reikalingų įrodymų. Susipažinta su Centro veikla, organizacine struktūra, nustatyta svarbiausios audito sritys.
             Audito metu buvo peržiūrėta ir įvertinta Centro buhalterinės apskaitos sistema. Centro apskaitos sistemos ir vidaus kontrolės patikrinimas buvo atliktas apsiribojant tik tais būtiniausiais aspektais, kurie buvo reikalingi pareikšti nuomonę. Tikrinimo metu buvo peržiūrėta metinių ataskaitų parengimo procedūros bei dokumentai, patvirtinantys informaciją ir sumas, pateiktas metinėse ataskaitose, kad galima būtų įsitikinti turto nuosavybe, buvimu ir įvertinimu. Buvo įvertinti naudojami apskaitos principai bei vadovybės padaryti įvertinimai, nustatyta, ar  Centro įsiskolinimai ir kiti įsipareigojimai, apie kuriuos buvo žinoma, yra tinkamai atspindėti metinėse ataskaitose, įskaitant išlaidų, bei kitų nebalansinių įsipareigojimų pateikimą.
              Peržiūrėta balanso straipsnių analitinė ir sintetinė apskaita, patikrinta pajamų ir sąnaudų pripažinimo tvarka apskaitoje, ištirtos ūkinės operacijos nuo atsargų įsigijimo iki jų nurašymo bei veiklos sąnaudų apskaita. Įsitikinta, ar visi įrašai, susiję su 2013 metų Centro veikla, yra apskaityti metinėse finansinėse ataskaitose. 

              Patikrinta ir įvertinta 2013 metų finansinės ataskaitos, kuriose nurodytas veiklos rezultatas 17113 Lt deficitas (2012 metais-9556 deficitas), įstaigos turtas 2013-12-31 d. likutine verte yra 352059 Lt, t. sk. ilgalaikis turtas 29789 Lt, trumpalaikis turtas 322270 Lt,  įsipareigojimai-67358,94 Lt, finansavimo sumos 14596 Lt.
                                                Finansinės atskaitomybės tikrinimo rezultatai
              Centro finansinių ataskaitų rinkinys yra parengtas pagal galiojančius apskaitos principus, vadovaujantis Lietuvos Respublikos buhalterinės apskaitos įstatymu, Lietuvos Respublikos viešojo sektoriaus atskaitomybės įstatymu, Viešojo sektoriaus apskaitos ir finansinės atskaitomybės standartais, Centro parengta ir 2009-12-21 d. vadovo įsakymu Nr 63 patvirtinta apskaitos politika ir sąskaitų planu bei kitais teisės aktais reglamentuojančiais viešųjų įstaigų veiklą, buhalterinės apskaitos vedimą ir finansinių ataskaitų rinkinio sudarymą.
            Centro buhalterinė apskaita vedama naudojant „word eksel“ buhalterinę programą. 
            Tikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Ataskaitų rinkinyje nepateikiama detalių finansinių pozicijų iššifravimų, nes tai yra atlikta Centro aiškinamąjame rašte prie metinio finansinių ataskaitų rinkinio.

              Peržiūrėta banko ir kasos dokumentai, turtas, įsipareigojimai, mokėtinos sumos ir kiti pirminiai dokumentai, jų atspindėjimas registruose – orderiuose ir Didžiojoje knygoje. Pinigų srautų judėjimas daugiausia vykdomas per banką, per kasą išduodami gryni pinigai kuro išlaidoms, į kasą įnešami pinigai už suteiktas paslaugas, už plombines medžiagas, už tyrimų atlikimą, už prirašymo dokumentų sutvarkymą ir kt.
              Centras tvarkydamas apskaitą ir sudarydamas finansinių ataskaitų rinkinį vadovaujasi bendraisiais apskaitos principais. Šie principai yra apibrėžti Viešojo sektoriaus atskaitomybės įstatyme. Vadovaujantis subjekto principu Centras į savo apskaitą ir finansinių ataskaitų rinkinį įtraukia savo nuosavą bei patikėjimo teise valdomą, naudojamą ir disponuojamą savivaldybės turtą, finansavimo sumas ir įsipareigojimus, grynąjį turtą, pajamas ir sąnaudas bei pinigų srautus.

              Ilgalaikis turtas.
              Ilgalaikio turto apskaita Centre vykdoma prisilaikant norminių teisės aktų reikalavimų. Centre pagal esamą apskaitos politiką visas ilgalaikį turtas apskaitomas įsigijimo verte, atėmus nusidėvėjimą,  pagal grupes. Ilgalaikiam  turtui priskiriamas turtas, kurio minimali vertė yra 1000 Lt. Šį turtą sudaro Centro nuosavas ilgalaikis turtas, iš biudžeto lėšų įsigytas turtas ir paramos būdu gautas ilgalaikis turtas, viso ilgalaikio turto įsigijimo vertė yra 293217 Lt atėmus nusidėvėjimą-263428 Lt ilgalaikio turto likutinė vertė 2012-12-31 d. yra 29789 Lt. Ilgalaikis ir trumpalaikis turtas gautas pagal panaudą iš Birštono savivaldybės (pastatai-1119401 Lt, medicininė įranga- 84787 Lt) ir LR Sveikatos apsaugos ministerijos (medicininė įranga-8233,85 Lt) yra apskaitoma užbalansinėje sąskaitoje. Įstaiga turi visiškai nudėvėto ilgalaikio turto, kurio pasigaminimo savikaina yra 43954 Lt ir kuris naudojamas įstaigos  veikloje, nudėvėto ir nebenaudojamo turto įstaigos veikloje, kurio pasigaminimo savikaina yra 20000 Lt. Per 2013 metus Centras neįsigijo ilgalaikio turto, nudėvėto ir nenaudojamo turto Centras nurašė už 46870 Lt.
            Centre ilgalaikio turto nusidėvėjimas, skaičiuojamas vadovaujantis Lietuvos Respublikos sveikatos apsaugos ministro 2009-10-01 d. įsakymu Nr.V-831 „Dėl ilgalaikio turto nusidėvėjimo (amortizacijos) ekonominių normatyvų sveikatos priežiūros viešojo sektoriaus subjektams patvirtinimo“, patvirtintais normatyvais.    
                Trumpalaikis turtas.
Peržiūrėjus balanso trumpalaikio turto straipsnius nustatyta, kad Centre trupalaikio turto yra už 322270 Lt, jį sudaro 25130 Lt atsargos, 3044 Lt išankstiniai apmokėjimai, 43144 Lt pirkėjų įsiskolinimas, iš jų privalomojo sveikatos draudimo fondo lėšos 39062,52 Lt Kauno TLK įsiskolinimas, 827,68 Lt, Asocijacija Birštono jaunimo klubas, 396,89 Lt Pikutienės odontologijos kabinetas, 718,7 Lt Maziliauskienės odontologijos kabinetas (skola nuo 2012-03mėn.), 728,95 Lt VŠĮ „Tulpės“ sanatorija, 835,1 Lt AB Eglės sanatorija 567,84 Lt Birštono mineraliniai vandenys, 52240 Lt sukauptos gautinos sumos (atostogų rezervas), 80 Lt garantinis fondas ir 198632 Lt pinigų likutis bankų sąskaitose. 
                  Išanalizavus pirminius dokumentus nustatyta, kad atsargos, gautinos sumos ir išankstiniai apmokėjimai yra atspindėti teisingomis vertėmis. 
                  Patikrinus atostogų suteikimą darbuotojams ir atostogų rezervo paskaičiavimą nustatyta, kad Centre vienas darbuotojas nepasinaudojęs kasmetinėmis atostogomis nuo 2009 metų, šeši darbuotojai nuo 2012 metų, tai neatitinka Lietuvos Respublikos darbo kodekso, Darbuotojų saugos ir sveikatos įstatymo ir kitų teisės aktų reikalavimų, dėl atostogų suteikimo darbuotojams.

              Apskaityti pinigų likučiai bankų sąskaitose atitiko pateiktus bankų išrašus iš sąskaitų. Buhalterinė pinigų apskaita Centre buvo vedama prisilaikant teisės aktais nustatytos tvarkos. 
               Centro direktorės 2013 m. spalio 18 d. įsakymu Nr. 16 pavesta atlikti steigėjo ilgalaikio ir trumpalaikio turto pagal panaudos sutartį, Centro ilgalaikio ir trumpalaikio turto, Sveikatos apsaugos ministerijos ilgalaikio turto pagal panaudos sutartį, medžiagų, žaliavų, medikamentų ir kitų balanso straipsnių inventorizaciją 2013-11-01 dienai. Pateiktos rekomendacijos, dėl inventorizacijos pravedimo jos užbaigimo  ir inventorizacijos reikiamų dokumentų sudarymo. Taip pat rekomenduota pakeisti Centro leidžiamuose dokumentuose (įsakymuose ir kt.) dokumento sudarytojo pavadinimą iš VŠĮ Birštono pirminės sveikatos priežiūros centro vyriausiasis gydytojas į pavadinimą VŠĮ Birštono pirminės sveikatos priežiūros centro direktorius.
                Finansavimas.
              Centras yra finansuojama iš PSDF ir Birštono savivaldybės biudžeto lėšų. Gautas finansavimas tiek tikslinis tiek iš steigėjo yra apskaitomas kaupimo principu t. y. pripažystamos finansavimo pajamomis tais laikotarpiais, kuriais padaromos sąnaudos, kurioms kompensuoti buvo skirtos finansavimo sumos. Iš savivaldybės biudžeto per ataskaitininį laikotarpį gauta 72500 Lt kitoms išlaidoms finansuoti, iš jų 2500 Lt sveikatos programai finansuoti. Finansavimo sumos metų pabaigoje yra 14596,06 Lt tame tarpe iš valstybės biudžeto 1867 Lt, iš savivaldybės biudžeto 1380 Lt iš kitų šaltinių 11349,06 Lt. Apskaitos registruose kaupiama informacija pagal dotacijos ir paramos davėjus, taip pat pagal atskirus projektų išlaidų kompensavimo straipsnius.
             Įsipareigojimai.
             Centras ilgalaikių įsiskolinimų 2013 metų pabaigoje neturėjo. Trumpalaikiai įsipareigojimai yra 67358,94  Lt  tame tarpe skolos tiekėjams - 2914 Lt, iš jų 638,52 Lt Prienų PSPC už suteiktas skiepų ir chirurgo paslaugas, 679,7 Lt UAB Sosdiagnostika už labaratorinius tyrimus, 495,82 Lt AB Teo už telekomunikacines paslaugas, 407,03 Lt UAB Enecit už elektrą, 291,75 Lt UAB „Birštono vandentiekis“ už vandenį ir kt., mokėtinas atostoginių rezervas 52240 Lt, ligonių kasų užskaita socialiniam draudimui 12061,94 Lt ir garantinis fondas 80 Lt.

              Metinių ataskaitų rinkinio patikrinimas buvo planuojamas taip, kad atitiktų finansinės apskaitos nuostatas ir jo tikslas nebuvo mokestinių pajamų apskaičiavimas arba patikrinimas. Patikrinimo metu buvo peržiūrėta mokesčių skaičiavimas ir iš esmės įsitikinta, kad Centras laikosi galiojančių mokesčių įstatymų nuostatų, nebuvo nustatyta reikšmingų mokesčių apskaičiavimo nukrypimų, dėl, kurių  būtų reikėję daryti kooregavimus finansinėje atskaitomybėje.
              Veiklos rezultatai.
              Veiklos rezultatų ataskaitoje Centras parodė visas gautas ir uždirbtas per ataskaitinį ir praėjusį ataskaitinį laikotarpį pajamas ir sąnaudas, patirtas šias pajamas uždirbant, kompensuotas sąnaudas ir veiklos rezultatus. Centre pajamos apskaitomos vadovaujantis kaupimo principu, pajamos apskaitoje pripažįstamos ir registruojamos tada, kai jos uždirbamos, neatsižvelgiant į pinigų gavimą. Per 2013 metus Centro pagrindinės pajamos sudarė 625212 Lt (2012 m. 684431 Lt), pajamos iš TLK 480233 Lt, iš savivaldybės biudžeto 72500 Lt, pajamos už suteiktas medicinines paslaugas 48569 Lt, pajamos iš kitų šaltinių 22798 Lt ir pervestina pagrindinės veiklos kitų pajamų ir sąnaudų suma 1112 Lt. Pajamos lyginant su 2012 metais 59219 Lt sumažėjo tame tarpe pajamos iš TLK sumažėjo 13287 Lt, dėl mažėjančio prisirašiusių gyventojų skaičiaus.
               Per 2013 metus Centras patyrė 641175 Lt sąnaudų (2012- 693987 Lt). Lyginant su 2012 metais sąnaudos 52812 Lt sumažėjo. Didžiausią veiklos sąnaudų dalį 479456 Lt arba 74,78 proc. sudarė darbo užmokesčio ir socialinio draudimo sąnaudos, komunalinių paslaugų, ryšių sąnaudos-62731 Lt, sunaudotų ir parduotų atsargų savikaina-43256 Lt, kitų paslaugų-27777 Lt, ilgalaikio turto nusidėvėjimas-12517 Lt, transporto išlaikymo išlaidos-6893 Lt ir kt. Finansinės investicinės veiklos sąnaudos per ataskaitinį laikotarpį buvo 38 Lt. Centro 2013 metų veiklos rezultatas  yra 17113 Lt deficitas. Centras kaip ir ankstesniais metais yra priklausomas nuo PSDF biudžeto, dalis Centro patirtų sąnaudų buvo finansuota iš Birštono savivaldybės biudžeto.  
             2013 metais Centre dirbo 19 darbuotojų, iš jų 2 nepagrindinėje darbovietėje.
            Apskaitos politika ir vidaus kontrolė

            Pagal teisės aktų reikalavimus Centro vadovybė yra atsakinga už tinkamos apskaitos politikos parinkimą ir taikymą, taip pat už tinkamos vidaus kontrolės sukūrimą ir jos įdiegimą ir palaikymą, kurios yra svarbios tam, kad finansinių  ataskaitų rinkinys būtų parengtas ir teisingai pateiktas be reikšmingų informacijos iškraipymų.
             Vertinant vidaus kontrolės aplinką nepastebėta jokių neigiamų aspektų dėl galimų vidaus kontrolės sistemos trūkumų, kurie būtų galėję sukelti abejonę pateikto finansinių  ataskaitų rinkinio patikimumu.
            Patikrinta pateikta Centro veiklos ataskaita už 2013 metus. Patikrinimo tikslas įsitikinti, ar veiklos ataskaitoje pateikti duomenys atitinka Centro finansinio ataskaitų rinkinio pateiktiems duomenims. Patikrinimo metu nustatyta, kad duomenys pateikti Centro veiklos ataskaitoje atitinka su duomenimis atvaizduotais metinėse finansinėse ataskaitose.
Kontrolierė                                                                                             Zita Pranckevičienė

